作者:杜甫
標題:複愁十二首
內容:人煙生處僻，虎跡過新蹄。野鶻翻窺草，村船逆上溪。釣艇收緡盡，昏鴉接翅歸。月生初學扇，雲細不成衣。萬國尚防寇，故園今若何。昔歸相識少，早已戰場多。身覺省郎在，家須農事歸。年深荒草徑，老恐失柴扉。金絲鏤箭鏃，皂尾制旗竿。一自風塵起，猶嗟行路難。胡虜何曾盛，干戈不肯休。閭閻聽小子，談話覓封侯。貞觀銅牙弩，開元錦獸張。花門小前好，此物棄沙場。今日翔麟馬，先宜駕鼓車。無勞問河北，諸將覺榮華。任轉江淮粟，休添苑囿兵。由來貔虎士，不滿鳳凰城。江上亦秋色，火雲終不移。巫山猶錦樹，南國且黃鸝。每恨陶彭澤，無錢對菊花。如今九日至，自覺酒須賒。病減詩仍拙，吟多意有餘。莫看江總老，猶被賞時魚。